अलवर और अजमेर से जो संदेश आया पिछले हफ्ते, उसे प्रधानमंत्री को ध्यान से सुनना चाहिए। वैसे तो दो सीटें उपचुनाव में हारना कोई बड़ी बात नहीं है, लेकिन जरा सुनिए, मैं क्यों इनकी अहमियत ज्यादा मानती हूं। कुछ हफ्ते पहले मैं बाड़मेर के करीब देहाती दौरे पर थी। जिन गांवों में गई, वे हाइवे से थोड़ी दूरी पर थे और दशकों से यहां के लोगों के साथ विकास के नाम पर ढोंग ही किया है राजस्थान के मुख्यमंत्रियों ने। इस बार मैं इसलिए इनको देखने गई, क्योंकि मालूम करना चाहती थी कि वसुंधरा राजे ने इतनी शानदार जीत के बाद इस राज्य के सबसे गरीब लोगों के लिए क्या किया है विकास और परिवर्तन के नाम पर। याद रहे कि लोकसभा की सारी सीटें भारतीय जनता पार्टी को मिली थीं 2014 में और विधानसभा में 199 में से 162 सीटें मिली थीं 2013 में।